medieval-data/medieval-letters huggingface dataset:
CCCXCI.  Privilegium pro ecclesia Lichfeldensi in Anglia.   (Anno 1139, April. 18.) [  Monastic. Angl.,  III, p. 234.]
Author: Innocentius II

INNOCENTIUS episcopus, servus servorum Dei, dilectis filiis canonicis Ecclesiae Lichfeldensis, tam praesentibus quam futuris, in Christo salutem et apostolicam benedictionem.

Apostolicae sedis clementiae convenit universis ejus patrocinium implorantibus maternae tuitionis suffragium exhibere, ut quemadmodum, disponente Domino, Patres in Dei populo dicuntur, ita etiam operum exhibitione comprobemur. Hujus rei gratia, dilecti in Domino filii, vestris desideriis paterna benignitate annuimus, et ecclesiam Lichfeldensis in qua divino vacatur servitio, praesentis scripti pagina communimus, statuentes ut ecclesias, decimas, et quascunque possessiones, quaecunque bona praefata Ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, quaecunque etiam a venerabili fratre nostro Rogero Conventrensi episcopo, tam in ecclesiis, decimis, terris, quam in aliis possessionibus vobis collata sunt, vel ab eodem in posterum, Deo propitio, conferuntur, firma vobis in perpetuum et illibata permaneant. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si quis autem ausu temerario, id attentare praesumpserit, indignationem omnipotentis Dei et beatorum apostolorum ejus Petri et Pauli incurrat, et excommunicationi subjaceat. Conservantes autem haec, eorumdem apostolorum et nostram benedictionem et gratiam consequantur. Amen, amen, amen. Datum Laterani per manum Aimerici, sanctae Romanae Ecclesiae diaconi cardinalis et cancellarii, decimo quarto Kalendas Maii, indictionis secundae, Incarnationis Dominicae millesimo centesimo tricesimo nono, pontificatus vero domni Innocentii papae secundi anno decimo.
CCCXCII.  Chuonrado abbati et monachis Fuldensibus nuntiat Sturmium in concilio sanctis ascriptum esse.   (Anno 1139, April. 19.) [MABILLON,  Acta sanctorum ord. S. Bened.,  III, II, 284.]
Author: Innocentius II

INNOCENTIUS, servus servorum Dei, dilecto filio CHUONRADO abbati et monachis Fuldensis monasterii, salutem et apostolicam benedictionem.

Dignum valde est et omni laude dignissimum, ut quos Rex regum et Dominus dominantium honorare dignatur, eisdem ab hominibus devota reverentia impendatur. Nos igitur audita vita laudabili B. Sturmii confessoris, cognitis etiam ex parte miraculis quae per ejus merita Dominus operatur, attestatione fratrum nostrorum qui de partibus Teutonicis advenerant; in plenaria synodo quae apud Lateranum est per Dei gratiam congregata, communicato consilio patriarcharum, archiepiscoporum, episcoporum atque abbatum, eumdem beatum virum inter sanctos et electos honorari praecepimus: et diem depositionis ejus cum gaudio solemniter celebrari. Vestra itaque, filii charissimi, interest, ita ejusdem confessoris obsequiis ad honorem Dei omnipotentis addictos existere, ita matris nostrae sanctae Romanae Ecclesiae decreta veneranda servare. ut locus vester tam apud Deum, quam apud homines, laudem et gloriam mereatur, et vestra devotio aeternae vitae praemia assequatur. Data Laterani XIII Kalend. Maii.
CCCXCIV.  Inter Lanzonem, abbatem S. Michaelis, et Haduidem, abbatissam Juveniacensem, latam de ecclesia S. Tyriaci sententiam confirmat.   (Anno 1139, April. 20.) [BALUZ.,  Miscell.,  III, 69.]
Author: Innocentius II

INNOCENTIUS episcopus, servus servorum Dei, dilecto filio LANZONI abbati Sancti Michaelis ejusque successoribus regulariter substituendis in perpetuum.

Quae ad pacem Ecclesiarum sunt debemus paterna provisione statuere et earum quieti atque utilitati salubriter providere. Proinde, in Domino dilecte fili Lanzo abbas, decisionem controversiae quae inter te et Haduidem Juviniensem abbatissam pro ecclesia de Tyrcio in praesentia venerabilium fratrum nostrorum bonae memoriae Willelmi Praenestini, Matthaei Albanensis episcoporum, necnon Joannis Cremensis tituli Sancti Chrysogoni, Gerardi tituli Sanctae Crucis, Huberti tituli Sancti Clementis presbyterorum cardinalium, et nostra ante assumptum apostolatus officium rationabiliter facta est, auctoritate apostolica confirmamus, et ratam atque inconcussam futuris temporibus manere decernimus, et perpetuum silentium super hoc eidem abbatissae ejusque successoribus indicimus, atque juxta ea quae ab eisdem episcopis et cardinalibus exinde statuta sunt, ut praefata abbatissa a calumnia quam pro jam dicta ecclesia de Tyrcio vestro monasterio inferebat omnimodis conquiescat, eumdemque locum cum suis appendiciis vestrum monasterium quiete possideat, praesenti sanctione statuimus. Nulli ergo hominum liceat te vel successores tuos super hac nostra confirmatione temere perturbare, aut aliquam vobis exinde diminutionem vel contrarietatem inferre. Si quis autem ausu temerario contra haec venire praesumpserit, indignationem omnipotentis Dei et beatorum Petri et Pauli apostolorum ejus incurrat, et excommunicationi subjaceat quousque a sua praesumptione resipuerit et congrue satisfecerit. Amen, amen, amen. Data Laterani per manum Aimerici sanctae Romanae Ecclesiae diaconi cardinalis et cancellarii, XII Kal. Maii, indictione II, Incarnationis Dominicae anno 1139, pontificatus vero domini Innocentii papae II anno X.
CCCXCIX.  Milonem episcopum, Philippum et Milonem archidiaconos et totum capitulum Morinorum, necnon et Theodericum Flandrensium comitem, Sibillam comitissam et barones per Flandriam constitutos hortatur ut monasterii S. Bertini Sithiensis libertatem defendant.   (Anno 1139, April. 26.) [  Coll. des Cartul.,  III, 313.]
Author: Innocentius II

INNOCENTIUS episcopus, servus servorum Dei, dilectis filiis MILONI, episcopo Morinensi, PHILIPPO et MILONI, archidiaconis, et toto capitulo Morinensium, nec non et THEODERICO, Flandrensium comiti, illustri viro, Sibillae, comitissae, et baronibus per Flandriam constitutis, salutem et apostolicam benedictionem.

Dilectioni vestrae notum fieri volumus, quod charissimus filius noster Leo, abbas Sancti Bertini, pro querela, quam sibi abbas et Cluniacenses monachi inferebant, ad nostram praesentiam evocatus accessit. Caeterum praefatus abbas adventum suum usque ad concilium distulit, et, statuta die, suam nobis praesentiam non exhibuit. Iterum tempore concilii, utroque abbate praesente, Cluniacensis de querelis suis agere supersedit; abbas vero Sancti Bertini, tam in plenaria synodo quam in nostro Lateranensi palatio, se ad justitiam et judicium nihilominus multoties praesentavit. Unde etiam, fratrum nostrorum episcoporum et cardinalium communicato consilio, et utriusque partis privilegiis diligenter inspectis, monasterium Sancti Bertini a Cluniacensium subjectione omnino absolvimus, et, salva justitia episcopi et Tarvanensis ecclesiae, sub solius sanctae Romanae Ecclesiae ditione perpetuo permanere et sua libertate gaudere decrevimus. Quae cum ita sint, dilectioni vestrae mandamus et mandando praecipimus, quatenus praefatum monasterium et dilectum filium nostrum Leonem, abbatem ipsius loci, diligatis et honoretis, et in sua justitia manutenere curetis. Datum Laterani VI Kal. Maii.
CDII.  Ad Petrum Venerabilem Cluniacensem abbatem.--Confirmatio possessionum aliquot Cluniacensium.   (Anno 1139, April. 28.) [MANSI,  Concil.,  XXI, 412.]
Author: Innocentius II

INNOCENTIUS episcopus, servus servorum Dei, dileto filio PETRO abbati Cluniac. ejusque successoribus regulariter substituendis, in perpetuum.

Quos omnipotens Dominus ampliori honestate ac religionis nitore facit esse conspicuos, a sede apostolica convenit plurimum honorari, et opportunis adminiculis confoveri. Quocirca, dilecte in Domino fili Petre abbas, personam tuam paternis affectibus amplexantes, donationem ab illustri viro Guillelmo Montispessulani in manu nostra devotionis intuitu factam, et per nos monasterio tradendam Cluniacensi, tibi tuisque successoribus confirmamus, et Cluniacensi monasterio ratam et inconvulsam perpetuo manere decernimus; statuentes ut in eodem loco oratorium et coemeterium construatur, in quo si quae personae undecunque venientes sepeliri deliberaverint, nullius prohibeantur obstaculo, nisi forte vinculo excommunicationis fuerint innodatae, salvo nimirum jure matricis ecclesiae. Adjicimus etiam ut si quid fratribus in eodem loco Deo servientibus concessione pontificum, largitione principum, oblatione fidelium, seu aliis justis modis, Deo propitio in posterum datum fuerit, tam tibi, quam ipsis fratribus praesentibus vel futuris, firma et inviolabilia serventur. Simili quoque modo monasterium S. Gervasii de Fos, quod quidem aliquando prioratus Cluniacensis coenobii exstitit, nunc autem in abbatiam per quorumdam insolentiam est translatum, in prioratus statum et ordinem revocetur, et perpetuis temporibus cum omnibus suis pertinentiis sub ejusdem monasterii ditione ac dispositione consistat. Ut autem sacrum Cluniacense coenobium semper de bono in melius suscipiat incrementum, monasterium SS. Domitiani et Ragneberti sub jure et dispositione tua, et successorum tuorum, perpetuo manere sancimus, quemadmodum a venerabili fratre nostro Petro Lugdunensi archiepiscopo, apostolicae sedis legato noscitur institutum, et suo scripto atque sigillo firmatum. Nulli ergo hominum fas sit idem Cluniacense coenobium super hac nostra concessione ac confirmatione temerario ausu perturbare, aut ejus possessiones auferre, vel ablatas retinere, minuere: sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura. Si qua sane in posterum ecclesiastica saecularisve persona, hanc nostrae constitutionis paginam sciens, etc. Ego Innocentius Catholicae Ecclesiae episcopus, subscripsi. Ego Gregorius diac. card. SS. Sergii et Bacchi, subscripsi. Ego Geraldus presb. card. tit. S. Crucis in Hierusalem, subscripsi. Ego Teudewinus S. Rufinae episc. subscripsi. Ego Anselmus presb. card. tit. S. Laurentii in Lucina, subscripsi. Ego Littifredus presb. card. tit. Vestinae, subscripsi. Ego Lucas presb. card. tit. S. Stephani, subscripsi. Ego Martinus presb. card. tit. S. Stephani, subscripsi. Datum Laterani per manum Aimerici S. R. E. diaconi card. et cancellarii, IV Kal. Maii, indict. II, Dominicae Incarn. anno 1138, pontificatus domni Innocentii papae II anno X.
CDIII.  Ad Gualterum abbatem Senoniensem.--Confirmatio possessionum monasterii S. Stephani.   (Anno 1139, April. 28.) [  Gall. Christ.,  XIII, Instrum., 498.]
Author: Innocentius II

INNOCENTIUS episcopus, servus servorum Dei, dilecto GUALTERO abbati Senonensis coenobii ejusque successoribus, etc. . . . .

Hujus rei gratia dilecte in Domino fili Gualtere, abba, tuis et venerabilis fratris nostri Stephani Metensis episcopi postulationibus clementer annuimus, et monasterium Sancti Stephani, vulgo Le Monier, situm juxta castrum Danubrium, ejusdem largitione atque institutione libere concessum ibidem servituris in perpetuum, et a fratre nostro Lethuino Sanctae Ruffinae pro tunc apostolicae sedis legato, praefati episcopi aliorumque religiosorum virorum interventione consecratum, cui auctore Domino praesides, nostris favoris munimine roboraremus, etc. Statuentes ut quascunque possessiones, etc., firmae tibi tuisque successoribus permaneant, in quibus haec propriis duximus exprimenda vocabulis: hortum cum prato, bannum vestrum in aquis, in nemoribus, in pascuis juxta quod ab eodem bonae memoriae episcopo vobis concessum est, etc. Relaxationem viginti solidorum pro Varta castri Danubrii, sedes salinarias ab omni reditu cujuscunque rei absolutas, relaxationem quinque solidorum pro furca ciconia supra puteum sita vico Metensi, ecclesiam de Ramberti-villa, cum conductu et decimis tam majoribus quam minoribus; allodium de Bossemont, et quartam partem ecclesiae quam quidam Siccardus reddidit ipsi coenobio in manu praenominati episcopi; et quadrantem allodii quod idem Siccardus cum uxore sua eidem ecclesiae legitime donavit, in Fontiniaco, medietatem integram allodii totius, quod fuit bonae memoriae Arnoldi, etc. Innocentius papa secundus. Ego Gerardus presbyter cardinalis Sanctae Crucis in Jerusalem. Ego Lucas presbyter cardinalis SS. Joannis et Pauli, et plures alii cardinales, etc. Datum Laterani per manum Almerici sanctae Romanae Ecclesiae diaconi cardinalis et cancellarii, IV Kal. Maii, indict. II, an. 1139, pontific. domni Innocentii papae II an. X.
CDV.  Monasterio Fabariensi bullam tribuit.   (Anno 1139, April. 29.) [WEGELIN,  Regesten von Pfavers,  p. 7.] CDVI  Ad clerum et populum Remensem.--Ne instituantur novae leges  .  (Anno 1139, April. 30.) [VARIN,  Archiv. admin. de Reims,  I, I, p. 300; Cart. G. du chapitre, fol. 2 Livre blanc du chapitre, fol. 122.]
Author: Innocentius II

INNOCENTIUS episcopus, servus servorum Dei, dilectis filiis, clero et populo Remensi, salutem et apostolicam benedictionem.

Justitia et ratio suadent ut bona cujuslibet sedis vacantis Ecclesiae a nemine debeant temerarie occupari, sed in eo statu et libertate qua vivente pastore fuerant conservari. Cujus rei gratia universitati vestrae mandamus et apostolica auctoritate praecipimus, quatenus in Remensem civitatem novas leges sive consuetudines nullatenus inducatis; sed potius ipsam in eo statu et libertate penitus dimittatis, in qua tempore fratris nostri bonae memoriae R. archiepiscopi vestri noscitur exstitisse. Si qui vero communiam facere in eadem civitate praesumpserint, hujuscemodi factum irritum ducimus, et ne apud vos eadem communia fiat, sub poena anathematis, auctoritate apostolica prohibemus. Datum Laterani II Kalendas Maii.
CDVIII.  Bulla pro monasterio Jucellensi   (Anno 1139, Maii 1.) [  Gall. Christ.,  VI, Instr. 136.]
Author: Innocentius II

INNOCENTIUS episcopus, servus servorum Dei, dilecto filio GUILLELMO abbati S. Petri Juncellensis ejusque successoribus regulariter substituendis in perpetuum.

Jurgantium controversias definitiva sententia vel per concordiam terminare apostolicae convenit dignitati, et ne lites extendantur in infinitum, sed potius conquiescant, attenta vigilantia providere. Hoc nimirum intuitu, dilecte in Domino fili Guillelme abbas, concordiam, quae inter te et Psalmodiensem abbatem ac fratres ejusdem utriusque partis assensu in nostro Lateranensi palatio facta est rationabili studio venerabilium fratrum nostrorum Guillelmi Nemausensis, Everardi Uzeticensis episcoporum, necnon Petri S. Aegidii, et Petri Massiliensis abbatum praesentis scripti pagina confirmamus, et ratam atque inconcussam manere futuris temporibus decernentes, praefato abbati ejusque fratribus de subjectione, vel aliis, quae sibi in vestro monasterio vindicabant, perpetuum silentium praesenti sanctione imponimus statuentes, ut quascunque possessiones, quaecunque bona praedictum Juncellense monasterium hodie juste et canonice possidet, aut inantea concessione pontificum, liberalitate regum vel principum, oblatione fidelium, seu aliis justis modis, Domino propitio, poterit adipisci, firma tibi tuisque successoribus et illibata consistant. In quibus haec propriis nominibus duximus exprimenda, etc., ut in bulla anni 1135, supra num. 183. Datum Laterani per manum Aimerici S. R. E. diaconi cardinalis et cancellarii Kalend Maii, indictione II, Incarnationis Dominicae anno 1139, pontificatus vero domini Innocentii papae II, anno. X.
CDIX.  Clericorum Ferrariensium privilegia confirmat.   (Anno 1139, Maii 23.) [UGHELLI,  Italia sacra,  II, 535.]
Author: Innocentius II

INNOCENTIUS episcopus, servus servorum Dei, dilecto filio GUALFREDO archipresbytero Ferrariensis conventus, salutem et apostolicam benedictionem.

Sacrosancta Romana Ecclesia, quae a Domino claves regni coelestis et jura percepit, suorum dilectorum precibus aures semper adhibuit, et fidelibus suis dilectionis benevolentiam semper ostendit. Proinde, fili Gualfrede archipresbyter dilecte, fidelitatem tuam nobis et S. Romanae Ecclesiae utilem fore scientes, atque omnium cardinalium, totiusque Romanae curiae preces pro te exhibitas attentius attendentes, aures tuis precibus adhibemus, et scripta tua libenter et diligenter inspicimus. Quibus bene perspectis atque perfectis, quidquid per episcopum Landulphum de ecclesiasticis obligationibus, de decimis, de primitiis, a laicis excussum est, laudamus, ut nullus deinceps de Ferrariae clericorum conventu de patrimoniis suis, vel ecclesiasticis possessionibus, decimas, aut ullos redditus ulli cogatur reddere laicorum; quidquid de missis majoribus, et de exsequiis mortuorum in civitate Ferrariae per episcopum Landulphum statutum est, tibi tuisque successoribus confirmamus. Quidquid etiam in mundiburdio imperatoris Othonis tibi placere perspeximus, statuimus et sancimus, videlicet omnes clericos de conventu civitatis Ferrariae immunes esse ab omni datione, et ab omni saeculari et laicali penitus functione. Praeterea personam tuam, et bona tua, quae juste habes et detines, vel quae, Deo propitio, juste acquisieris, sub nostra volumus esse tutela, atque a S. Romana Ecclesia custodita, munita et esse defensa. Et si in aliquo ecclesiastico saecularive negotio te forte censeris pergravari, liceat tibi sanctam sedem apostolicam libere appellare. Si quis autem ausu temerario hanc nostram praeceptionem temerarie praesumpserit, indignationem incurrat, et S. Romanae Ecclesiae nostraeque auctoritatis gladio feriatur. Amen, amen. Ego Innocentius Catholicae Ecclesiae episcopus ss. Ego Conradus Sabinensis episcopus subscripsi. Ego Theoderinus S. Rufinae episcopus ss. Ego Albericus Ostiensis episcopus subscripsi. Ego Gerardus presb. card. tit. S. Crucis in Jer. ss. Ego Anselmus presb. card. tit. S. Laur. in Lucina ss. Ego Lampredus presbyter cardin. tit. Vestinae ss. Ego Ivo presb. card. S. Laurentii tit. Damasi ss. Ego Lucas presb. card. tit. SS. Joan. et Pauli ss. Ego Martinus presb. card. tit. S. Stephani in Caelio Monte subscripsi. Ego . . . presb. card. tit. S. Anastasiae ss. Ego Boethius presb. card. tit. S. Clementis ss. Ego Sanctius cardinalis tituli S. Sabinae ss. Ego Gregorius diac. card. SS. Sergii et Bacchi ss. Ego Otho diac card. tit. S. Georgii ad Velum Aur. ss. Ego Vassallo diac. card. S. Eustachii juxta templum Agrippae, subscripsi. Ego Ubaldus diac. card. S. Mariae in Via Lata ss. Data Lateran. per manum Almerici diac. card. et cancellarii, X Kalend. Junii, indict. II, Incarnationis Dom. 1139, pontif. vero D. Innocentii papae II an. X
CDXI.  Gaudio Salonitano archiepiscopo pallium mittit.   (Anno 1139, Maii 24.) [FARLATI,  Illyricum sacrum,  III, p. 173.]
Author: Innocentius II

INNOCENTIUS episcopus, servus servorum Dei, venerabili fratri Salonitano archiepiscopo, salutem et apostolicam benedictionem.

Sicut B. Gregorii testatur auctoritas, et tam veterum quam modernorum gestorum monumenta declarant, examinatio et consecratio Salonitani archiepiscopi ex antiqua institutione ad Romanum pontificem specialiter pertinet. Quocirca in sanctam Romanam Ecclesiam graviter deliquisse et claves beati Petri ausu temerario evacuare voluisse digno sceris, dum, spreta dignitate sedis apostolicae, ad aliam provinciam convolasti, et contra veterum consuetudinem a Strigoniensi archiepiscopo consecrationem suscipere attentasti. Licet ergo vehementer excesseris, licet contra stimulum calcitrare molitus sis; quia tamen dilectus filius noster Bela Hungariae rex pro te multoties apud sedem apostolicam per litteras et nuntios intercessit, ipsius tandem precibus condescendimus, et per dilectum filium nostrum Hubaldum diaconum cardinalem, virum siquidem honestum et litterarum peritia eruditum, fraternitati tuae pallium pontificalis officii plenitudinem, signum humilitatis et justitiae destinamus, ut videlicet eo his diebus utaris qui in Ecclesiae tuae scriptis authenticis continentur. Tua itaque interest ita te erga B. Petrum devotum et humilem in omnibus exhibere, ita te in ejus obsequio exercere et praeceptis apostolicis obedire, ut hac gratia dignior inveniri et nos de tuae actionis studiis exsultare possimus. Praeterea episcopos per Dalmatiam constitutos suffraganeos, quibus Salona tempore suo rutilando utebatur, Sanctae Spalatinae Ecclesiae ubi corpus Sancti Domnii, discipuli B. Petri requiescit, cum omni reverentia obedire sancimus. Quem unum totius Dalmatiae metropolitanum in Salonitana Ecclesia fore scimus, juxta quod in decretis nostris comperimus. Item quia per vestras litteras conquesti estis de suffraganeis recusantibus venire ad concilium sanctae Salonitanae Ecclesiae metropolitanae, nos ita statuimus ut in Dalmatia nullo alio in loco synodum praeter in vestra metropolitana ecclesia celebretur, et ibidem omnes suffraganei praefatae Ecclesiae Salonitanae more solito consecrentur. Datum Laterani IX Kal. Junii.
CDXII.  Privilegia monasterio Jesu Nazareni (Montis-Aragonensis) a Paschali II papa collata confirmat.-- « Data Ferentino XII Kal. Julii, pontificatus nostri anno  IX. »  (Anno 1139, Jun.) [AYNSA,  Fundacion de Huesca,  p. 455.] CDXIII.  Miloni Tarvanensi et Alviso Atrebatensi episcopis de dirimendo M. comestabuli comitis Flandriae matrimonio scribit.   (Anno 1139, Jun. 12.) [BALUZ.,  Miscell.,  II, 165.]
Author: Innocentius II

INNOCENTIUS episcopus, servus servorum Dei, venerabilibus fratribus MILONI Tervanensi et ALVISO Atrebatensi episcopis, salutem et apostolicam benedictionem.

Significatum nobis est quod inter M. comestabulum Flandrensis comitis et uxorem suam titulus opponitur parentelae. Quocirca fraternitati vestrae per praesentia scripta mandamus id ipsum cum diligentia inquiratis, et siquidem per sufficientes et idoneos testes apud vos de eadem parentela constiterit, idem contubernium juxta instituta paternorum canonum separetis. Datum apud Ferentinum II Idus Junii.
CDXIV.  Ad M[anfredum] Mantuanum et L[otharium] Vicentinum, episcopos.   (Anno 1139, Jul. 2.) [TIRABOSCHI,  Storia di Nonantola,  I, p. 249.)
Author: Innocentius II
Date:  [ANFREDO]

INNOCENTIUS episcopus, servus servorum Dei, venerabilibus fratribus M Mantuano et L. Vicentino episcopis, salutem et apostolicam benedictionem.

Molestum nobis est quoniam, sicut ex scriptis vestris accepimus, Veronensis episcopus pro negotio plebis de Nogaria ante vestram praesentiam evocatus, neque praecepto nostro parere, neque vestro judicio sistere voluit. Cujus rei gratia per apostolica ei scripta mandavimus quatenus eamdem plebem dilecto filio nostro J. Nonantulano abbati restituat, salva justitia Veronensis Ecclesiae. Proxima quoque mediante Quadragesima, nostro se conspectui repraesentet, quod ratio dictaverit exsequi praeparatus. Datum apud S. Germanum VI Nonas Julii.
CDXV.  Archiepiscopos et episcopos Sardiniae ad tuendas monasterii Casinensis ecclesias hortatur.   (Anno 1139, Jul. 6.) [GATTULA,  Hist. Calin.,  Supplem., t. I, p. 430.]
Author: Innocentius II

INNOCENTIUS episcopus, servus servorum Dei, venerabilibus fratribus archiepiscopis et episcopis per Sardiniam constitutis, salutem et apostolicam benedictionem.

Ad defensionem rerum Casinensis monasterii tanto ampliorem nos convenit sollicitudinem exhibere, quanto idem locus cum omnibus ad ipsum pertinentibus ad jus beati Petri specialius noscitur pertinere. Verum quod per praesentiam nostram effectui mancipare non possumus, oportet ut per fratres nostros archiepiscopos et episcopos adimplere curemus. Cujus rei gratia fraternitati vestrae per apostolica scripta mandando praecipimus, quatenus ecclesias et alia bona, quae B. Benedictus in vestris parochiis habet, pro beati Petri et nostra reverentia diligere, et manu tenere curetis, et contra pravorum hominum molestias defensetis, nullamque eis contrarietatem vel diminutionem inferatis, aut ab aliis permittatis inferri. Si qui autem eas infestare praesumpserint, plenam de ipsis justitiam faciatis. Praeterea si quis fidelium eisdem venerabilibus locis de rebus suis conferre voluerit, nullatenus prohibere, vel contradicere praesumatis. Datum apud S. Germanum, II Nonas Julii.